በመገናኛና ኢንፎርሜሽን ቴክኖሎጂ ዘርፍ የአቶ መለስ ሚና የላቀ ነበር፡-ሚኒስቴሩ
 በመገናኛና ኢንፎርሜሽን ቴክኖሎጂ ዘርፍ ከፖሊሲ ቀረጻ አንስቶ እስከ ትግበራ የቀድሞው ጠቅላይ ሚኒስትር አቶ መለስ ዜናዊ ያበረከቱት አስተዋጽኦ የላቀ መሆኑን የመገናኛ እና ቴክኖሎጂ ሚኒስቴር ገለጸ።ሚኒስቴር መስሪያ ቤቱ ከተጠሪ ተቋማት እና ሰራተኞች ጋር ዝክር መለስ ሁለተኛ አመት መታሰቢያን አስመልክተው በፓናል ውይይት አስበውታል።በውይይቱ ላይ “መለስ እና መገናኛና ኢንፎርሜሽን ቴክኖሎጂ ” እንዲሁም “መለስና የመለስ የመልእክት አገልግሎት ”የሚሉ ጽሑፎች ቀርበው ውይይት ተደረጎባቸዋል።በጽሑፉም አቶ መለስ ለመገናኛ እና ኢንፎርሜሽን ኮሙዩኒኬሽን ዘርፍ ተደራሽነት እና ጥራት መሻሻል ያበረከቱት አስተዋጽኦ ተዳሷል።የመገናኛ እና ቴክኖሎጂ ሚኒስትር ዴኤታው አቶ ጌታቸው ነጋሽ አቶ መለስ በዘርፉ ላይ ከፖሊሲ ቀረጻ ጀምሮ ከፍተኛ አስተዋጽኦ ማበርከታቸውን ተናግረዋል።የሚኒስቴር መስሪያ ቤቱ ተጠሪ ተቋማት የሥራ ኃላፊዎች ኢትዮ ቴሌኮም እና የኢትዮጵያ ፖስታ አገልግሎት ድርጅት አገልግሎትና ተደራሽነት እንዲጠናከር አቶ መለስ መሰረት መጣላቸውን አንስተዋል።የተቋማቱ ሰራተኞችም ለህብረተሰቡ የሚጠበቅባቸውን አገልግሎት በመስጠት አቶ መለስ እንዲደረስበት የሚሹትን የነበረውን ግብ ለማሳካት እንደሚሰሩ ገልጸዋል። (ኢሬቴድ)